Virallinen lehti nro C 013 , 18/01/1999 s. 0007



KIRJALLINEN KYSYMYS E-2055/98 esittäjä(t): Felipe Camisón Asensio (PPE) komissiolle (7. heinäkuuta 1998) Aihe: Ftalaattien mahdollinen vaarallisuus leikkikaluissa 1. Onko komissiolla tieteellisesti todistettua tietoa, miten vaarallisia ovat ftalaatit, joita lisätään polyvinyyliklorodiin, jotta leikkikalujen puruosiin saadaan joustavuutta? 2. Miten komission mielestä voitaisiin yhdistää turvallisuus ja yhteiskunnalliset ja taloudelliset edut kyseisellä teollisuuden alalla? Komission jäsenen Emma Boninonkomission puolesta antama yhteinen vastaus kirjallisiin kysymyksiinE-0755/98, E-0830/98, E-0996/98, E-1536/98, E-1806/98 ja E-2055/98 (20. heinäkuuta 1998) Kun jotkin jäsenvaltiot ovat ilmoittaneet komissiolle joko suunnitelluista tai toteutetuista toimenpiteistä, on tullut esiin, että jotkin ftalaatteja sisältävästä pehmeästä PVC:stä valmistetut lastentarvikkeet ja lelut aiheuttavat riskejä terveydelle. Tämän tiedon perusteella komissio on neuvotellut jäsenvaltioiden kanssa riskien luonteesta ja tarvittavista toimenpiteistä. Asian tieteellisen luonteen vuoksi komissio on kuullut myös myrkyllisyyttä, ekomyrkyllisyyttä ja ympäristöä käsittelevää tiedekomiteaa (CSTEE), joka antoi lausunnon ftalaatteja sisältävästä pehmeästä PVC:stä valmistetuista leluista 24. huhtikuuta 1998 ja täydensi lausuntoa selvennyksillä 16. kesäkuuta 1998. CSTEE totesi, että ftalaatteja sisältävästä pehmeästä PVC:stä valmistettujen lastentarvikkeiden ja lelujen käyttö altistaa lapset aineille, joista tämänhetkisten tietojen mukaan kaksi (DINP ja DEHP) ylittää turvallisena pidetyt tasot. CSTEE:n mukaan alhaiset turvallisuusmarginaalit antavat aihetta huoleen DINP:n osalta. Vaikka DEHP:n turvallisuusmarginaali on alle 100 (turvallisena pidetty taso), CSTEE:n mielestä DEHP:lle altistuminen ei ole niinkään huolestuttavaa, koska ihmiset näyttävät olevan vähemmän herkkiä DEHP:n kriittisille vaikutuksille. CSTEE on suositellut ohjearvoja tuotteissa esiintyvien kuuden ftalaatin suurimmalle sallitulle irtoamismäärälle. CSTEE on kuitenkin korostanut, että tällä hetkellä käytettävissä ei ole standardoitua menetelmää ftalaatin migraation mittaamiseksi. Lisäksi CSTEE on todennut, että mainittujen lelujen ja lastentarvikkeiden aiheuttamasta altistuksesta voidaan syyskuussa 1998 saada lisätietoa Alankomaissa parhaillaan suoritettavasta tutkimuksesta. Tämänhetkisen tiedon perusteella näyttää siltä, että vauvat saattavat altistua pehmeästä PVC:stä valmistetuista lastentarvikkeista ja leluista irtoaville ftalaateille hyväksyttävää määrää enemmän. Ftalaateilla katsotaan olevan haitallisia terveysvaikutuksia. Tämänhetkinen yhteisön lainsäädäntö, erityisesti direktiivi 88/378/ETY lelujen turvallisuudesta(1) ja direktiivi 76/769/ETY tiettyjen vaarallisten aineiden ja valmisteiden markkinoille saattamisen ja käytön rajoituksista(2), ei kata mainittuja tuotteita ja riskejä. Komissio kehottaa jäsenvaltioita toimimaan lasten turvallisuuden ja terveyden turvaamiseksi sellaisten suuhunpantavien lelujen ja lastentarvikkeiden osalta, jotka on valmistettu tiettyjä ftalaatteja sisältävästä pehmeästä PVC:stä. Rajoittavista toimista on ilmoitettava Euroopan komissiolle. Erityistä huomiota on kiinnitettävä kahteen yleisimmin käytössä olevaan ftalaattiin DINP:hen ja DEHP:hen. Jäsenvaltioiden on ilmoitettava komissiolle käytetyistä testausmenetelmistä, havaituista ftalaattien migraatiotasoista ja löydösten perusteella tehdyistä päätelmistä. Jäsenvaltioita kehotetaan toimimaan yhteistyössä EU:n yhteisen testausmenetelmän kehittämiseksi. Suositusta tarkastellaan uudelleen, kun testausmenetelmistä on saatavilla uutta tietoa. Komissio tekee mahdollisimman pian ehdotuksen pysyvästä lainsäädännöstä, jolla pyritään varmistamaan turvallisuuden ja terveyden korkea taso yhtenäisillä ehdoilla. (1) EYVL L 187, 16.7.1988. (2) EYVL L 262, 27.9.1976.